復故廬一首
作者：周紫芝
朝代：宋

paragraphs: 我卜我居，於城之隅。
繚以羣山，带以清渠。
日出扶桑，月翳金樞。
朝雲夕烟，變滅卷舒。
喬木豐草，蔚其周廬。
羣書在床，濁酒在壺。
蹣跚簪裾，亦復晏如。
淮水之遊，誰脂我車。
逮其歸而，四壁其徒。
柔柯既剪，稚竹日疏。
山爲改容，木爲槁枯。
吾亦浩然，言念歸與。
今我來思，爲之躊躇。
扊扅在門，鞿靮在塗。
駕言曷歸，杜門寔娛。
寒止皸瘃，饑止瘠臞。
人誰不死，焉識其餘。